|  |
| --- |
| Tlačová správa |

# Pripájame sa k Svetovému týždňu glaukómu

**Od 9. do 15. marca si nielen odborná verejnosť pripomína Svetový týždeň glaukómu. K ochrane zrakového zdravia i zvyšovaniu povedomia o závažnom zrakovom ochorení sa pripája aj Únia nevidiacich a slabozrakých Slovenska (ÚNSS).**

Podľa informácií zo Svetovej glaukómovej asociácie patrí glaukóm k hlavnej príčine nezvratnej slepoty, ktorej sa však dá predísť. „V súčasnosti trpí ochorením zhruba 78 miliónov ľudí a predpokladá sa, že do roku 2040 tento počet vzrastie na 111,8 miliónov pacientov. Jeden z 200 jedincov vo veku do 40 rokov má glaukómové ochorenie, pričom prevalencia sa zvyšuje na jedného z ôsmich vo veku 80 rokov. Keďže populácia na celom svete starne, výskyt glaukómu narastá,“ uvádza sa na stránke WGA (World Glaucoma Association – Svetová glaukómová asociácia).

„Naším poslaním je pomáhať ľuďom s ťažkým zrakovým postihnutím, ale zameriavame sa, okrem iného, aj na osvetové a preventívne aktivity. Takmer desať rokov realizujeme preventívny program Zdravé oči už v škôlke, ktorý je zameraný na odhaľovanie zrakových vád u najmenších. Informácie o dôležitosti zrakového zdravia však smerujeme na všetky vekové kategórie – na školách pripravujeme workshopy, navštevujeme seniorské centrá, zúčastňujeme sa rôznych preventívnych akcií zameraných na zdravie. Nebudeme chýbať ani na akciách pripravovaných v rámci Svetového týždňa glaukómu,“ hovorí **Ján Podolinský, predseda ÚNSS**.

Pracovníčky ÚNSS budú v rámci preventívnych aktivít Svetového týždňa glaukómu prezentovať služby organizácie, optické a kompenzačné pomôcky, v prípade potreby poskytnú poradenstvo pacientom, ale aj ich rodinným príslušníkom. Odborné pracovníčky Krajského strediska ÚNSS Trenčín budú 11. 3. v čase od 8:00 do 14:00 hod. poskytovať poradenstvo v očných ambulanciách tunajšej Fakultnej nemocnice. Počas celého pracovného týždňa si tu budú môcť návštevníci nechať zmerať vnútroočný tlak. 12. 3. sa v Europa SC v Banskej Bystrici uskutočnia bezplatné preventívne merania. „Návštevníci si môžu nechať zdarma zmerať vnútroočný tlak, ktorého zvýšené hodnoty môžu signalizovať riziko vzniku glaukómu. Zároveň si môžu dať odmerať krvný tlak i hladinu cukru v krvi. V našom informačnom stánku im priblížime, aké možnosti podpory a pomoci môžu získať v Únii nevidiacich a slabozrakých Slovenska. Na mieste si budú môcť pozrieť aj pestrú ponuku rôznych pomôcok, ktoré dnes výrazne uľahčujú každodennosť ľudí so zrakovým postihnutím,“ dopĺňa **Dagmar Filadelfiová, zástupkyňa riaditeľky ÚNSS a vedúca Krajského strediska ÚNSS v Banskej Bystrici**.

Glaukóm nebolí, pacient si spočiatku nemusí vôbec nič uvedomovať, ale lekár môže odhaliť problém zvýšeným vnútroočným tlakom. „Apelujeme preto na verejnosť, aby využili príležitosť a venovali si hodinku času na kontrolu zdravia svojich očí. Včasné odhalenie ochorenia je pre záchranu zraku kľúčové,“ radí predseda ÚNSS, Ján Podolinský.

-----------------------------------------------------------

**Kontakt:**

Eliška Fričovská, PR manažérka ÚNSS

Mob.: 0911 496 629

e-mail: fricovska@unss.sk

[www.unss.sk](http://www.unss.sk)

Únia nevidiacich a slabozrakých Slovenska (ÚNSS) je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má vyše 2 600 členov združených v 47 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. Patrí k najväčším
a najstarším občianskym združeniam v Slovenskej republike.